**РЕШЕНИЕ № ПВ – 79-ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БД ИБР Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **„Склад за електрически и електронни компоненти (включващо изграждане на собствен водоизточник – сондажен кладенец)“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в поземлен имот с идентификатор 11845.59.3 (УПИ 059003), с. Войводиново, общ. Марица, обл. Пловдив

**Възложител:** **„СЕНТЕРА ПЛАСТИКС“ ООД,**

**Характеристика на инвестиционното предложение:**

Предмет на инвестиционното предложение е изграждане на склад за електрически и електронни компоненти със собствен водоизточник – сондажен кладенец, в имот собственост на възложителя, с площ 2989 кв.м.

Водата добивана от сондажния кладенец ще се ползва за измиване на външни и вътрешни бетонови площадки (други цели) и противопожарни нужди.

Параметри на проектното водовземно съоръжение:

* проектна дълбочина на кладенеца- 25м;
* необходимо годишно водно количество – 1 800 м³/год;
* средногодишен дебит – 0,06 л/сек.

Обектът ще се захранва с питейна вода от уличен водопровод, собственост на „Земинвест” ЕАД, чрез реализиране на водопроводно отклонение.

За реализиране на инвестиционното предложение не се налага промяна на съществуващата или изграждане на нова пътна инфраструктура. Пътната връзка към обекта ще се осъществява от съществуващата пътна инфраструктура на с.Войводиново, Община Марица.

Инвестиционното предложение /ИП/ попада в обхвата на т.2, буква “г“ от Приложение № 2 на Закона за опазване на околната среда /ДВ.бр.91 /2002 год./ и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

ПИ 11845.59.3, землище с.Войводиново, общ. Марица, обл. Пловдив **не попада** в границите на защитени зони от мрежата „Натура 2000” и в защитени територии, съгласно Закона за защитените територии. Най-близо до местоположението на предвиденото за реализиране ИП е защитена зона е BG0002016 „Рибарници Пловдив” за опазване на дивите птици, обявена със Заповед № РД-81/03.02.2009г. (ДВ бр. 14/2009г.) на министъра на околната среда и водите.

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл. 31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Предвижда се на площадката на обекта да се изгради едноетажно хале с РЗП 1291,65 кв.м., в което ще се обособят три самостоятелни склада. Строителството ще се извърши по традиционни начини – монолитно и сглобяемо.

Кладенецът ще бъде изпълнен със сондова апаратура УРБ-3АМ, безядково с глинеста промивка и обсаден с PVC тръбно- филтрова колона ∅ 160 мм. Водоприемната част се проектира в интервалите: 7,0 – 10,0 м, 13,0 – 16,0 м и 19,0 – 23,0 м. В интервала от 5.0 до 25,0 м околотръбното пространство ще бъде запълнено с гравийна засипка 4 – 16 мм, а от 0,0 до 5,0 м – задтръбна изолация.

Проектираното водовземно съоръжение с дълбочина 25м попада в рамките на подземно водно тяло: BG3G000000Q013 "Порови води в Кватернер - Горнотракийска низина".

● Всички дейности ще бъдат осъществени изцяло на територията на имота.

● Не се налага промяна на съществуващата или изграждане на нова пътна инфраструктура. Достъпът до обекта ще става по съществуващата такава.

● Реализирането и експлоатацията на инвестиционното предложение не е свързана с генериране на емисии и отпадъци, от които да се очаква наднормено замърсяване и дискомфорт върху околната среда.

* Предвиденият сондажен кладенец ще бъде изграден след получаване на разрешително за ползване на воден обект с изграждане на водовземно съоръжение за подземни води от БД ИБР Пловдив.
* При нормално изпълнение и спазване на всички изисквания за експлоатация на обекта, рискът от инциденти ще е минимален.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

● Имотът, в които ще се реализира инвестиционното намерение е с НТП „За друг вид производствен, складов обект", разположен в местността „Баш пара“ на с.Войводиново, общ. Марица.

* В резултат от реализирането на инвестиционното предложение и последващата експлоатация, не се очаква нарушаване на качеството и регенеративната способност на природните ресурси в района.
* С писмо изх. № КД-04-119/29.06.2016г. БД ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане целите на околната среда, като е определила въздействието върху водите и водните екосистеми, като незначително.

**III. Способността за асимилация на екосистемата в естествената околна среда**:

* С реализацията на инвестиционното предложение не се очаква унищожаване, увреждане или влошаване състоянието на видове, предмет на опазване на най-близката защитена зона.
* Няма вероятност инвестиционното предложение да доведе до нарушаване на целостта и структурата на защитената зона, както и да окаже въздействие върху природозащитните и цели.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху местообитания и видове, опазвани в най-близко разположената защитена зона.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на изграждането и експлоатацията на горецитираното инвестиционното предложение е ограничен и локален в рамките на площадката.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.
* С писмо изх. № 2818/21.04.2016г. РЗИ- Пловдиве определила, че не се очаква отрицателно въздействие върху населението при реализация на инвестиционното намерение.

**V. Обществен интерес към предложението за строителство, дейности или технологии :**

В изпълнение на изискванията на чл. 6, ал. 9 и ал.10 от Наредбата за ОВОС е осигурен обществен достъп до изготвената информация по Приложение 2, от Възложителя и са представени копия от документацията на Община Марица и Кметство с.Войводиново. Община Марица и Кметство с.Войводиново са информирали РИОСВ- Пловдив, за липса на постъпили възражения относно инвестиционното предложение.

* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При следното условие:**

За отпадъчните води от обекта да се изгради изгребна яма и да бъде водоплътна, като периодично водите в нея да се извозват от ВиК оператор.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ - Пловдив пред Министъра на околната среда и водите и/ или Административен съд – Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 13.07.2016г.**

*Директор на РИОСВ - Пловдив*